In nomine sanctæ et individuæ trinitatis, Karolus ejusdem omnipotentis Dei misericordia rex. Si petitionibus regni nostri Procerum, servorumque Dei pro quibuslibet ecclesiasticis necessitatibus aures nostras pulsantium, libenter annuimus, et ad divinæ militiæ in locis Deo dicatis uberius famulandum auxilium porrigimus, id nobis procul dubio et ad instantem vitam temporaliter transigendam, et ad futuram feliciter obtinendam, commodum provenire confidimus. Præcognitum igitur fore omnimodis cupimus omnibus Christi nostrisque fidelibus, præsentibus videlicet et futuris, quoniam adiit serenitatem culminis nostri, vir quidam specialius venerabilis, germanus quondam prædecessorls nostri domni Odonis regis fidelis noster Rotbertus, gregis eximii confessoris Christi beati Martini basilicæque ipsius atque rerum abbas, reverenter exposcens ut res omnes, quas olim laudabilis pietas atque sollicitudo priorum patrum, necnon et pastoralis cura sanctorum apostolicorum, seu etiam prædecessorum nostrorum parentum imperatorum et regum per inviolabilia præcepta, quasque antecessor suus vir venerabilis propinquus noster Hugo abbas, suo nobili obtentu ob amorem Dei et reverentiam beati Martini, cujus defensor erat, cum magno et orthodoxo Karolo imperatore, avo quidem nostro, eidem sancto Martino et fratribus suæ congregationis, ad specialiter futuris temporibus serviendum, seclusa omnium suorum ditione abbatum, ad eorum speciales et quotidianos usus perpetualiter possidendas obtinuerat: ita et nostris futurisque temporibus, sub nostræ immunitatis tuitione consistere, et ab omni publica functione ac judiciaria exactione, per nostræ præceptionis seriem, immunes, liberasque decernere dignaremur. Quarum rerum atque villarum nomina hæc sunt:...... ..... Cableia quoque in pago Tornotrinsi, ubi fratres monasterium constructum habent, ubi et sanctus Martinus corpore quasi peregrinus jacuit, cum Comisiaco villa, cum omnibus rebus ad easdem villas pertinentibus..... Datum II calendas maii, indictione V, anno XI regnante Karolo piissimo rege.